Թուրքիան միևնույն ժամանակ սկսեց ուշադրության կենտրոնում պահել ՆԱՏՕ-ին Վրաստանի անդամակցության հարցը։ 2016թ. փետրվարին Չավուշօղլուն հայտարարեց, որ Թուրքիան լիովին աջակցում է Վրաստանի տարածքային ամբողջականությանը ու նրա եվրաատլանտյան ինտեգրմանը. «Մենք աջակցում ենք Աբխազիայի և, այսպես կոչված, Հարավային Օսիայի խնդիրները Վրաստանի տարածքային ամբողջականության շրջանակներում լուծելուն: Թուրքիան Վարշավայում ՆԱՏՕ-ի գագաթաժողովի ժամանակ աջակցելու է Վրաստանի անդամակցությանը»[119]։ Զարգացնելով թեման՝ Չավուշօղլուն ապրիլին Ստրասբուրգում հայտարարեց, որ Վրաստանը կարող է ՆԱՏՕ-ին անդամակցել՝ առանց դաշինքին անդամակցելու գործողությունների ծրագիր (MAP) ստանալու. «Տեխնիկապես դա լիովին իրագործելի է: Մենք լիովին աջակցում ենք ՆԱՏՕ-ին Վրաստանի անդամակցությանը, և քանիցս հայտարարել ենք այդ մասին Ուելսում դաշինքի գագաթաժողովի ժամանակ։ Վարշավայի գագաթաժողովը պետք է դառնա ՆԱՏՕ-ի ընդլայնման գագաթաժողով։ Իհարկե, Թուրքիան որևէ երաշխիք չի կարող տալ այդ հարցում, բայց մենք կարծում ենք, որ բոլոր պահանջներին բավարարող Վրաստանն արժանի է անդամակցել ՆԱՏՕ-ին»[120]: